SAUK-joernaliste in Vrystaat aangevalSAUK-gebou in Kaapstad Foto: Maroela Media Die Suid-Afrikaanse Nasionale Redakteursforum (Sanef) het ŉ aanval op twee SAUK-joernaliste in die Vrystaat veroordeel. Thabo Katsanda en Thabiso Radebe is glo in Moemaneng in Marquard deur ŉ groep gewapende jong mans aangeval. Hulle moes deur ŉ versperring van klippe en buitebande, wat aan die brand gesteek is, ry om te vlug. Katsanda het gesê die jong mans, tussen 14 en 20 jaar oud, het die motor omsingel. “Hulle het aanvanklik vriendelik gelyk en vir geld gevra om die versperring te verwyder. Hulle het daarna vyandig geword. Een het ŉ mes te voorskyn gebring. Dit het gelyk of hulle ons wou beroof en die motor aan die brand wou steek.” Sanef het gesê ontstoke inwoners betoog al maande lank oor swak dienslewering en eis dat die munisipale bestuurders afgedank moet word. “Verslaggewers dek dié stories te midde van teistering en vyandigheid. Vlakke van geweld het hierdie keer egter verhoog en die joernaliste is gedwing om te vlug,” het Sanef in ŉ verklaring gesê. Die organisasie is besorg oor toenemende aanvalle op verslaggewers, veral tydens diensleweringsbetogings. Daar was ŉ paar voorvalle landswyd, insluitend tydens die onlangse #shutdown-betogings by die Alexandra- informele nedersetting. “Dit lyk of verslaggewers sagte teikens word vir misdadigers. Sanef glo dit is ŉ kommerwekkende situasie, aangesien joernaliste nou versigtiger sal moet wees om dié gebiede te besoek. Dit is egter presies die plekke en stories wat ons moet dek as ons ernstig wil wees om die regering aanspreeklik te hou.” Sanef doen ŉ beroep op mediahuise om hul verslaggewers te beskerm deur sekuriteitassesserings te doen, indien nodig, en om joernaliste in vyandige omstandighede te ondersteun deur opleiding en berading.